Građanska inicijativa "Hod za život" organizirala je prvi hrvatski nacionalni hod za život pod geslom "Za život, obitelj i Hrvatsku". Njime su željeli upozoriti da Hrvatska ima obvezu osigurati usklađivanje obiteljskog i profesionalnog života jer bračni parovi u Hrvatskoj, uglavnom iz ekonomskih razloga, u prosjeku imaju jedno dijete manje nego što bi željeli.



Skup kojim se traži dostojanstven život čovjeka od začeća do smrti počeo je okupljanjem na Trgu kralja Tomislava nakon čega su sudionici u koloni krenuli u "prvi nacionalni hod za život" do Trga bana Jelačića, gdje je program zaključen koncertom na kojem su nastupili brojni izvođači.



Koordinatorica te inicijative Hajdi Begović poručila je s pozornice na središnjem zagrebačkom trgu kako žalosti činjenica što se čak 75 posto žena odlučuje na pobačaj zbog ekonomskih razloga, dok 30 posto žena po povratku na posao nakon poroda dočeka manja plaća, a 20 posto žena se ne može vratiti na svoje radno mjesto.



Mi u Hrvatskoj smo dobro društvo, solidarno živimo s našim starima i mladima, brinemo se jedni o drugima i ne želimo da nas netko uvjeri u suprotno. Mislim da je ovo početak nečeg predivnog. Što je Hrvatska bez Hrvata?, rekla je Begović. Slične inicijative poput "Hoda za život" se, prema njezinim riječima, organiziraju diljem svijeta, primjerice u Italiji, SAD-u, Velikoj Britaniji i Poljskoj.

Iz Uduge U ime obitelji priopćeno je kako se na Trgu bana Jelačića okupilo 15 tisuća građana. Prema službenom priopćenju MUP-a - okupilo se njih oko 7.000.



Skup "Hod za život" predvodili su pater Ike Mandurić i Željka Markić iz udruge "U ime obitelji". Na Zrinjevcu im se pridružila i premijerova supruga Sanja Orešković s kćerima. Svaka razborita osoba izabire život nad smrću. Zato sam podržala ovaj skup, kazala je Sanja Orešković.



Izjava Željke Markić









Građansku inicijativu Hod za život čine udruge i zajednice građana, Život biraj, SKAC, U ime obitelji, Vigilare, Molitvena zajednica Srce Isusovo, Neokatekumenski put, Božja pobjeda te obitelji i pojedinci.



Izjava hrvatskog zastupnika u Europskom parlamentu Davora Stiera













Kolonu su na putu prema središnjem trgu, zvižducima i bubnjanjem, dočekali zagovornici prava na pobačaj koji su prosvjedovali na obližnjem Strossmayerovom trgu.



Prema izjavama očevidaca, do naguravanja je došlo kad je jedna od zagovornica prava na pobačaj pokušala zaustaviti kolonu svojih neistomišljenika. Zbog toga su dvije osobe privedene i nakon par sati puštene. Za to vrijeme, zagovornici prava na pobačaj tražili su pred policijskom postajom njihovo puštanje.